Document ID: /roh_data/filtered/fineweb-2-filterrobots_roh.jsonl.gz/56021

La nova tur duai scriver vinavant l’istorgia da Mulegns ed interpretar da nov quella, ha Giovanni Netzer, l'intendant d'Origen, ditg tar la preschentaziun da la tur. Il project realisà en stretga collavuraziun cun la Scola politecnica federala ETH da Turitg va ussa en la fasa finala. Il mument vegnan stampads en in halla da la scola politecnica las singulas pitgas da la tur.
Giovanni Netzer discurra d'in fitg grond levgiament, ussa ch'el vesa a crescher la tur che vegn ad esser cun 30 meters autezza il pli ault bajetg or d'in stampader 3D. Quai che pertutga las finanzas dal project da 4,1 milliuns francs sajan ins sin buna via – i mancan anc las davosas respostas. Ma er qua è Netzer da buna speranza.
La tur crescha
Gia il 2019 cura che l'idea d'ina tur a Mulegns è creschida èn ils responsabels da la Scola politecnica ETH da Turitg stads intgantads da quella. Benjamin Dillenburger ha accumpagnà cun ses team la part scientifica. Ussa saja tut optimà e quai uschenavant che schizunt ils fiers d'armar pon vegnir integrads en il process da stampar.